Merkilegir samningar á tímum mikilla áskorana Lilja Rafney Magnúsdóttir þingmaður VG fjallar um kjarasamninga , umhverfismál og innviðauppbyggingu . Eftir miklar viðræður náðust merkilegir kjarasamningar á almennum vinnumarkaði síðastliðið vor . Lögðu bæði aðilar vinnumarkaðarins og hið opinbera sitt af mörkum til þess að samningar næðust á erfiðum tímum . Sú nýjung var kynnt í kjarasamningum í vor að launahækkanir verði meiri eftir því sem hagvöxtur sé meiri og tryggi þar með vinnandi fólk sinn skerf í verðmætasköpun í hagkerfinu . Einnig voru gerðar breytingar á tekjuskattskerfinu í kjölfar þessara lífskjarasamninga sem gagnast fyrst og fremst lágtekju - og millitekjuhópum . Þá hefur tryggingargjaldið verið lækkað sem á að styðja við atvinnusköpun og rekstrargrundvöll fyrirtækja . Á sama tíma hefur verið tekin ákvörðun um að fara í hallarekstur í ár á tímum hægari gangs í hagkerfinu og mikilla áskorana í kjölfar m.a. loðnubrests , kyrrsetningar Boeing 737 - MAX flugvélanna og falls WOW . Þetta er skynsamleg ákvörðun enda er ríkið að sinna sveiflujafnandi hlutverki sínu eftir tímabil mikils hagvaxtar og ört lækkandi ríkisskulda . Þá verður að fagna því að í kjölfar lífskjarasamninga hafi stýrivextir lækkað um 1,5 prósentustig og eru nú í sögulegu lágmarki . Er það einnig til þess fallið að hleypa meira súrefni í hagkerfið . Samvinna aðila vinnumarkaðarins og hins opinbera er því svo sannarlega að skila árangri . Loftslagsmálin hafa skiljanlega verið mikið á vörum landsmanna upp á síðkastið , enda verður með hverjum deginum skýrari sú nauðsyn að grípa til aðgerða í loftslagsmálum . Í ljósi þess er einkar jákvætt að stjórnvöld og atvinnulíf hafi gert með sér samkomulag um samstarfsvettvang um loftslagsmál og grænar lausnir síðastliðið vor , sem síðar hlaut nafnið Grænvangur . Hefur vettvangurinn þegar hafið störf . Honum er ætlað að bæta árangur Íslands í loftslagsmálum og miðla áfram framlagi landsins á því sviði og jafnframt að stuðla að samvinnu stjórnvalda og atvinnulífs í metnaðarfullum aðgerðum í loftslagsmálum . Það hefur verið tíðrætt að skjóta þurfi fleiri stoðum undir íslenskt atvinnulíf og tryggja þannig meiri fjölbreytileika og stöðugleika hagkerfisins . Á síðastliðnum misserum hefur þeim fyrirtækjum fjölgað sem vinna að grænum lausnum , t.d. með hugmyndum á borð við eflingu hringrásarhagkerfisins og bindingu kolefnis í steindir . Eru því miklir möguleikar fólgnir í grænum lausnum og þróun þeirra . Lífsgæði um land allt Ríkisstjórn Katrínar Jakobsdóttur hefur lagt mikla áherslu á heilbrigðismál og innviðauppbyggingu í landinu . Sá ánægjulegi áfangi náðist í upphafi vetrar að klára ljósleiðaratengingu í alla byggðarkjarna landsins . Er þetta liður í markmiðum stjórnvalda að 99,9% lögheimila og fyrirtækja eigi kost á 100 Mb / s þráðbundinni nettengingu í árslok 2021 . Í lok sumars var síðan nýr vegarkafli í botni Berufjarðar tekinn í gagnið og var Hringvegurinn þar með allur lagður með bundnu slitlagi . Þar að auki hafa auknir fjármunir verið settir í vegaframkvæmdir og samgöngubætur víðsvegar um landið á svæðum eins og Vestfjörðum sem setið hafa lengi á hakanum þó vissulega séu enn næg verkefni eftir sem forgangsraða þarf framar . Hugmyndir eru uppi um að flýta enn frekar samgönguframkvæmdum með einhverskonar gjaldtöku sem á eftir að útfæra nánar en þar þarf að horfa til jafnræðis , núverandi gjaldtöku af bílaumferð , neytendasjónarmiða og hvort val er um aðrar leiðir og almenningssamgöngur . Öflug innviðauppbygging er til þess fallin að ýta undir atvinnusköpun og bæta lífsgæði um land allt . Ég hef fulla trú á því að nýtt ár verði gjöfult fyrir íslenska þjóð og við höldum ótrauð áfram í þeim uppbyggingarfasa sem leggur áherslu á velsældarhagkerfi þar sem hver einstaklingur skiptir máli . Saman munum við efla enn frekar gott samfélag . Gleðilegt nýtt ár . Höfundur er formaður atvinnuveganefndar Alþingis